Frasier

Frasier je americký komediálny seriál so situačným humorom, s Kelsey Grammerom (Dr. Frasier Crane) v hlavnej úlohe. Seriál vysielala americká stanica NBC od 16. septembra 1993 do 13. mája 2004, teda 11 televíznych sezón.

Vznikol ako tzv. spin-off situačnej komédie Na zdravie a je považovaný za jedným z najúspešnejších príkladov takéhoto postupu v dejinách televízie.

Je to kritikou veľmi vyzdvihovaný seriál, ktorý počas svojho vysielania vyhral rekordných 37 cien Emmy. Vytvorili ho a produkovali David Angello, Peter Casey a David Lee v spolupráci so spoločnosťou Paramount Television.

Východiskový bod 
Psychiater Frasier Crane sa po rozvode s doktorkou Lilith Sterninovou (Bebe Neuwirth) vracia z Bostonu do rodného Seattlu v americkom štáte Washington. Bostonská epizóda jeho života je obsiahnutá v seriáli Na zdravie. Má v pláne žiť život rozvedeného muža, no všetko sa skomplikuje, keď sa k nemu nasťahuje jeho otec, bývalý policajt Martin Crane (John Mahoney), ktorý musel odísť do dôchodku a nie je schopný žiť sám kvôli svojmu zraneniu. Bol postrelený do boku pri výkone svojej služby. Po otcovom nasťahovaní šokovaný Frasier zisťuje, že otec si priviedol aj svojho malého kamaráta, psa Eddieho, a svoje obstarožné kreslo. Frasier otcovi našiel fyzioterapeutku a ošetrovateľku Daphne Moonovú (Jane Leeves), excentrickú Britku, považujúcu sa za médium, ktorú zamestnal na plný úväzok a tiež ubytoval vo svojom byte. Častým návštevníkom ich bytu je Frasierov mladší brat Niles (David Hyde Pierce), tiež psychiater, ktorý je, podobne ako Frasier, taktiež nadutý, snobský a nadpriemerne inteligentný.

Frasier pracuje ako rádio-psychiater v populárnej šou v rádiu KACL 780AM, ktorá sa vysiela od druhej do piatej hodiny popoludní (Rádio je pomenované podľa tvorcov seriálu – Angell, Casey a Lee. Prvé písmeno K je predpona pre všetky rádia na západ od Mississippi.) Jeho asistentkou je Roz Doyleová (Peri Gilpin), žena s aktívnym intímnym životom, ktorá je, na rozdiel od Frasiera, temperamentná. Napriek tomu sa z nich v priebehu seriálu stanú veľmi blízki priatelia.

Základné témy 
Počas seriálu sa rozvinulo množstvo pokračujúcich vtipov a tém. Hlavnou témou sú triedne a rodinné konflikty medzi Frasierom, Nilesom a Martinom. Dvaja synovia, ktorí sú posadnutí "fajnovým" vkusom, "intelektuálnymi" záujmami a vysokými mienkami o sebe, sa často zrážajú s ich "zemitým" otcom. V prvých sériách sa ako pokračujúca téma zobrazuje Frasierova a Martinova obťažnosť prispôsobiť sa jeden druhému, keďže začali bývať v jednom byte.

Hoci Frasier a Niles majú podobné povahy, záujmy a jemnocit, ich vzájomný vzťah je taktiež poriadne divoký – sú obeťami intenzívnej súrodeneckej rivality, sú žiarliví jeden na druhého a neustále sa pokúšajú navzájom predbehnúť.

Ďalšou rozvíjajúcou sa témou je Nilesova rastúca (dlho skrývaná) láska k Daphne a rozpad jeho manželstva s Marisou, ktorá sa často spomína, ale nikdy sa v seriáli neobjavila. Daphne sa o Nilesovom cite dozvie až v 7. sérii, ako posledná z postáv seriálu.

Napokon je tu Frasierovo neustále hľadanie lásky vo svojom vlastnom živote a mnoho pokusov dvoch bratov dostať sa medzi kultúrnu elitu Seattlu.

Obsadenie

Hlavné úlohy 
 Kelsey Grammer – Dr. Frasier Crane. Grammer spieva počas záverečných titulkov pieseň "Tossed salad and scrambled eggs", ktorej autormi sú Bruce Miller a Daryl Phinesse. V 22. epizóde štvrtej série sa ukáže, Frasier a Niles boli pomenovaní podľa dvoch laboratórnych krýs, ktoré ich matka používala na experimenty.
 David Hyde Pierce – Dr. Niles Crane. V 16. epizóde druhej série (s názvom "Šou, v ktorej sa ukáže Sam") prvú vec, ktorú Sam poznamená, keď prvýkrát zbadá Nilesa, že vyzerá presne ako Frasier, keď sa ukázal v Bostone. Druhou voľbou pre rolu Nilesa, keby ju nevzal Pierce, bol Peter MacNicol. V záverečnej epizóde "Dobrú noc, Seattle" je Nilesova posledná replika, ktorú povie so slzami v očiach svojmu bratovi Frasierovi: "Bude mi chýbať káva".
 John Mahoney – Martin Crane. V jednom z posledných rozhovorov k tomuto seriálu Mahoney povedal prvú ponuku, ktorú dostal na rolu Martina Cranea. Volal mu Grammer, ktorý sa ho opýtal: "Budeš môj ocko?"
 Jane Leevesová – Daphne Moonová. Leevesová použila zmes rôznych akcentov severného Anglicka na zobrazenie stereotypnej Britky pracujúcej triedy. V skutočnosti pochádza z Essexu, čo je na juhu Anglicka. Leevesová bola taktiež jednou z "Hillových Anjelov" v Šou Bennyho Hilla.
 Peri Gilpinová – Roz Doyleová pomenovaná na počesť producenta seriálu Krídla (Wings), ktorý má rovnakých tvorcov ako Frasier. Pôvodne bola na túto rolu obsadená Lisa Kudrow, ale bola nahradená ešte pred natáčaním.
 Moose a jeho potomok Enzo – Eddie, teriér Jacka Russella. Eddie dostal viac pošty od fanúšikov ako ktorýkoľvek iný herec v seriáli Frasier.
 Dan Butler – Bob "Bulldog" Briscoe, nepríjemný moderátor športovej rádiošou. Butler bol jednou z hlavných postáv v 5. a 6. sérii. V ostatných sériách bol vedľajšou opakujúcou sa postavou.

Vedľajšie opakujúce sa postavy 
 Edward Hibbert – Gil Chesterton, reštauračný kritik v stanici KACL. 
 Bebe Neuwirth – Lilith Sternin, Frasierova ex-manželka (tiež v seriáli Na zdravie).
 Trevor Einhorn – Frederik Gaylord Crane, Frasierov syn, ktorý sa objavil prvýkrát v tretej sérii (hral ho Luke Tarsitano). Od nasledujúcej série do konca seriálu hral Frederika Einhorn. V prvej epizóde Frasier povedal, že mu Frederik chýba, takže diváci nechceli vidieť, že opustil svojho syna.
 Tom McGowan – Kenny Daley, manažér rádia.
 Patrick Kerr – Noel Shempsky, čudácky zamestnanec rádia, fanúšik Star Treku, ovláda klingončinu.
 Harriet Sansom Harris – Bebe Glazerová, Frasierova nemorálna agentka.
 Marsha Mason – Sherry Dempsey, Martinova priateľka.
 Saul Rubinek – Donny Douglas, Daphnin snúbenec.
 Jane Adams – Mel Karnofsky, Nilesova priateľka a (pár dní) manželka.
 Millicent Martin – Gertrúda Moonová, Daphninina matka.
 Anthony LaPaglia – Simon Moon, jeden z Daphniných bratov.
 Brian Stokes Mitchell – Cam Winston, Frasierov sused "zhora".
 Wendie Malick – Ronee Lawrence, Martinova priateľka a eventuálna manželka.

Prostredie

Frasierov byt 
Frasierov byt (číslo 1901) sa nachádza v Elliot Bay Towers. Je to fiktívna budova, v ktorej našlo domov niekoľko najbohatších a najelegantnejších obyvateľov Seattlu, vrátane riaditeľa Seattleskej Psychiatrickej Asociácie. Budova má 20 poschodí, na každom sa nachádza 14 bytov. Podľa výhľadu z Frasierovho bytu, sa budova nachádza na južnom svahu Kopca Kráľovnej Anny. V závere epizódy "Nemožný sen" (4. séria, 3. epizóda) je v krátkom zábere ukázaný vonkajšok Elliot Bay Towers.

Kaviareň Café Nervosa 
Café Nervosa je fiktívna kaviareň. Je umiestnená na rohu Tretej a Pike Street v Seattli, nachádza sa oproti budove rozhlasovej stanice KACL. Veľa zamestnancov KACL sem preto chodieva vo svojom voľnom čase, vrátane Frasiera a jeho rodiny.

Názov kaviarne, Nervosa je ženské talianske a latinské prídavné meno a znamená "nervózna", čo v psychologickom vyjadrení znamená "úmyselné psychologické nadšenie na objekt, presvedčenie alebo vzor správania". Tiež to odkazuje na "kávové nervy" – údajný stav zapríčinaný pitím priveľa kávy. V seriáli je v "skutočnosti" kaviareň pomenovaná po svojej majiteľke, ktorá sa volá Maureen Nervosa.

Personál kaviarne sa rokmi menil, hoci jedna čašníčka (ktorej meno sa nikdy nespomenulo, ale hrala ju herečka Luck Hari) tam bola 4 roky v neskorších sériách. Chvíľu tu pracovala aj matka Daphne Moonovej, Gertrúda. Kaviareň mala veľa stálych zákazníkov vrátane Craneovskej rodiny. Frasier s Nilesom sa tu často stretávali a rozoberali rozličné témy.

Kaviareň servírovala širokú škálu káv a taktiež sušienky a celozrnné muffiny.

V 18. epizóde 5. série v kaviarni Bulldock Brisco "zachránil" Roz pred ozbrojeným lupičom a získal tak od majiteľa kavierne doživotnú zásobu muffinov. Na jeho nešťastie na konci epizódy vysvitlo, že v skutočnosti chcel Roz použiť ako ľudský štít.

Producenti seriálu potrebovali prostredie, ktoré nebude ani v práci ani doma, tak sa rozhodli pre kaviareň, pretože Seattle je nimi známy.

Štúdio KACL rádia 
KACL (780 AM) je fiktívna  rozhlasová stanica. Vysiela veľa talk-šou, vrátane Šou Frasiera Cranea, v ktorej Frasier radí každý pracovný deň od 14:00 do 17:00. KACL sa orientuje na formáty, v ktorých sa radí, alebo týkajúce sa životného štýlu. V programovej skladbe nie sú takmer žiadne politické rozhovory.

Krátky čas sa KACL zmenilo na "Salsa stanicu", v ktorej sa hrala len latino hudba. Keďže sa tým KACL stalo nepopulárne medzi poslucháčmi, vrátili sa k talk-šou formátu. Medzi manažérmi stanice sa vystriedali Ned Miller, Tom Duran, Kate Costasová a Kenny Daley, hoci od roku 2004 je stanica riadená Roz Doyleovou, Frasierovou asistentkou. Vlastníkmi stanice boli "Big Willy" Boone, najstarší mediálny magnát z Texasu, José Martinez (tiež aj Joe Martin), ktorý bol zodpovedný za (dočasnú) zmenu formátu KACL z talk-šou na salsa.

Noel Shempsky, pracujúci v účtárni, mal dlhodobo záujem o Roz.

Frasier mal niekoľkokrát rande s kolegyňami z práce. Najprominentnejšou, po Kate Costasovej, bola Cassandra Stoneová, ktorá pracovala v podpore predaja (hrala ju Virginia Madsen).

Niles Crane raz zastúpil Frasiera v jeho šou, keď bol chorý. Frasierovi sa vtedy snívalo, že Niles sa snaží ukradnúť mu jeho šou.

Kritické reakcie 
Mark Lewisohn v retrospektívnej revue "The Radio Times Guide to Television Comedy" nazval tento seriál "komediálne majstrovské dielo" poznamenajúc nasledovné:

 Len z troch štúdiových miest – Frasierov byt 1901 v Elliot Bay Towers s panoramatickým výhľadom na Seattle, štúdio KACL a perfektne pomenovaná kaviareň Café Nervosa, kam Frasier, Niles a ostatní chodievajú na kávu – bola napísaná skutočne skvelá komédia. V komentári filmový výtvarník seriálu spomína, že nikto by nemohol byť tak blízko Vesmírnej Ihly a mať taký výhľad z Frasierovho bytu. Obrázok výhľadu bol odfotený z hory.
 Producenti vytrvalo udržiavali seriál Frasier vyspelý a sofistikovaný. Scenáre boli gramotné, skladby pevné a repliky extrémne vtipné a prenikavé. Autori sa nikdy nebáli použiť klasické referencie v replikách, alebo robiť vtipy na veci, ktoré by mnoho divákov nevyskúšalo.

Seriál Frasier bol zvolený autormi sitkomov, producentmi a hercami za najlepší sitkom všetkých čias. (Na Channel 4 v šou "The Ultimate Sitcom", ktorý bol vysielaný 2. januára 2006.)

Produkcia 
Seriál sa síce odohráva v Seattli, v štáte Washington, no filmovalo sa tam len raz, v epizóde "Deň Frasiera Cranea" (5. séria, 5. epizóda). Paramount Studios a viacero ďalších lokácií, kde sa natáčalo, sa nachádzajú v Los Angeles.

Žiadna budova alebo byt v Seattli nemá taký výhľad, aký je z Frasierovho bytu. Výhľad bol vytvorený tak, aby sa "Vesmírna Ihla" zdala byť ešte prominentnejšia. Len jedenkrát bol nafilmovaný exteriérny záber na budovu, v ktorej má Frasier byt – "Nemožný sen" (4. séria, 3. epizóda).

Volajúcich do Frasierovho vysielania nahovorili anonymní herci počas filmovania pred živým publikom. Toto dalo hercom niečo, na čo môžu reagovať. Počas post produkcie boli telefonáty nahovorené celebritami, ktoré doslova zatelefonovali svoje repliky bez toho, aby sa museli dostaviť do štúdia. V záverečných titulkoch poslednej epizódy každej série boli zobrazené všetky celebrity, ktoré počas tej série "telefonovali".

Časti 
Pozri Zoznam častí seriálu Frasier

Iné projekty

Externé odkazy 
 
 Frasier na NBC
 Slovenská fan stránka

 
Sitkomy USA
Televízne seriály z roku 1993